Haiborijos era
Haiborijos era (angl. Hyborian Age) – rašytojo fantasto Roberto Hovardo išgalvota priešistorinė era, kurios metu gyveno literatūrinio kalavijo ir burtų žanro kūrinių ir išgalvotos mitologijos personažai: Konanas, Raudonoji Sonja ir kt. Haiborijos eros pasaulis yra susietas su realaus pasaulio istorija ir turi panašią geografiją (pagal legendą, kontinentai per tūkstantmečius pakeitė savo kontūrus). Šalių ir kitų geografinių objektų pavadinimai („Atlantida“, „Stygija“, „Korintija“ „Vanaheimas“) Hovardo paimti iš įvairių mitų ir istorinių darbų. Fiktyviame Hovardo pasaulyje Haiborijos era sekė ankstesniąją Turijos erą (angl. Thurian age), kurioje gyveno jo ankstesnis populiarus apsakymų personažas Užkariautojas Kulas.